CELEX: 32017R0228
Language: ro
Date: 2017-02-09 00:00:00
Title: Regulamentul (UE) 2017/228 al Comisiei din 9 februarie 2017 de modificare a Regulamentului (CE) nr. 178/2002 al Parlamentului European și al Consiliului în ceea ce privește denumirile și domeniile de competență ale grupurilor științifice ale Autorității Europene pentru Siguranța Alimentară (Text cu relevanță pentru SEE. )

10.2.2017   
            
            
               RO
            
            
               Jurnalul Oficial al Uniunii Europene
            
            
               L 35/10
            
         REGULAMENTUL (UE) 2017/228 AL COMISIEI
   din 9 februarie 2017
   de modificare a Regulamentului (CE) nr. 178/2002 al Parlamentului European și al Consiliului în ceea ce privește denumirile și domeniile de competență ale grupurilor științifice ale Autorității Europene pentru Siguranța Alimentară
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 28 alineatul (4) al doilea paragraf,
   întrucât:
   
               (1)
            
            
               Articolul 28 din Regulamentul (CE) nr. 178/2002 instituie zece grupuri științifice responsabile cu furnizarea consultanței științifice în cadrul Autorității Europene pentru Siguranța Alimentară (denumită în continuare „autoritatea”), fiecare în propria arie de competență. Grupurile științifice menționate includ, printre altele: Grupul științific pentru aditivii alimentari și sursele nutritive adăugate alimentelor (grupul ANS), Grupul pentru produse dietetice, nutriție și alergii (grupul NDA) și Grupul științific pentru materialele care intră în contact cu produsele alimentare, enzimele, aromele și mijloacele auxiliare de prelucrare (grupul CEF).
            
         
               (2)
            
            
               La 3 februarie 2016, autoritatea a prezentat Comisiei o cerere de redenumire a grupurilor ANS, NDA și CEF, pentru a ține seama de schimbările preconizate în dezvoltarea tehnică și științifică.
            
         
               (3)
            
            
               Schimbările tehnice și științifice au în principal un impact asupra volumului de lucru al grupurilor. Mai exact, volumul de lucru al grupului CEF va crește, probabil, în următorii ani ca urmare a necesității de evaluare a cererilor pendinte de includere în lista de enzime alimentare a Uniunii, în conformitate cu Regulamentul (CE) nr. 1332/2008 al Parlamentului European și al Consiliului (2). Prin urmare, evaluarea aromelor, de care se ocupă în prezent grupul CEF, ar trebui atribuită grupului ANS.
            
         
               (4)
            
            
               Totuși, pentru a evita supraîncărcarea actualului grup ANS, evaluarea surselor nutritive și a altor substanțe cu efect fiziologic adăugate în produsele alimentare ar trebui să fie atribuită grupului NDA, deoarece volumul de lucru al acestuia va scădea, probabil, ca urmare a finalizării valorilor nutriționale de referință și a scăderii numărului de cereri de includere în lista de mențiuni de sănătate permise, în conformitate cu Regulamentul (CE) nr. 1924/2006 al Parlamentului European și al Consiliului (3). O astfel de realocare este, de asemenea, în conformitate cu expertiza grupului NDA, întrucât unele substanțe utilizate ca surse nutritive intră în categoria alimentelor noi, care sunt în prezent evaluate de grupul NDA.
            
         
               (5)
            
            
               Denumirile celor trei grupuri vizate se modifică prin prezentul regulament după cum urmează: grupul ANS este redenumit „Grupul științific pentru aditivi alimentari și arome”, grupul NDA este redenumit „Grupul științific pentru nutriție, alimente noi și alergeni alimentari”, iar grupul CEF este redenumit „Grupul științific pentru materiale care intră în contact cu produsele alimentare, enzime și mijloace auxiliare de prelucrare”.
            
         
               (6)
            
            
               Mandatul actual al membrilor grupurilor ANS și CEF se încheie la 30 iunie 2017, iar mandatul actual al membrilor celorlalte opt grupuri științifice ale autorității, inclusiv cel al membrilor grupului NDA, se încheie la 30 iunie 2018. Pentru a acorda suficient timp autorității să organizeze eficient grupurile în temeiul articolului 28 alineatele (5) și (9) din Regulamentul (CE) nr. 178/2002, prezentul regulament se aplică de la 1 iulie 2018.
            
         
               (7)
            
            
               Prin urmare, Regulamentul (CE) nr. 178/2002 ar trebui modificat în consecință.
            
         
               (8)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Articolul 28 alineatul (4) primul paragraf din Regulamentul (CE) nr. 178/2002 se modifică după cum urmează:
   
               1.
            
            
               litera (a) se înlocuiește cu următorul text:
               
                           „(a)
                        
                        
                           Grupul științific pentru aditivi alimentari și arome;”
                        
                     
         
               2.
            
            
               litera (e) se înlocuiește cu următorul text:
               
                           „(e)
                        
                        
                           Grupul științific pentru nutriție, alimentele noi și alergeni alimentari;”
                        
                     
         
               3.
            
            
               litera (j) se înlocuiește cu următorul text:
               
                           „(j)
                        
                        
                           Grupul științific pentru materiale care intră în contact cu produsele alimentare, enzime și mijloace auxiliare de prelucrare.”
                        
                     
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene și se aplică de la 1 iulie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 februarie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 31, 1.2.2002, p. 1.
   
      (2)  Regulamentul (CE) nr. 1332/2008 al Parlamentului European și al Consiliului din 16 decembrie 2008 privind enzimele alimentare și de modificare a Directivei 83/417/CEE a Consiliului, a Regulamentului (CE) nr. 1493/1999 al Consiliului, a Directivei 2000/13/CE, a Directivei 2001/112/CE a Consiliului și a Regulamentului (CE) nr. 258/97 (JO L 354, 31.12.2008, p. 7).
   
      (3)  Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (JO L 404, 30.12.2006, p. 9).